Kugabanya ubutaka buhingwa buri munsi ya Ha 1 biremewe – IMVAHONSHYA\nKugabanya ubutaka buhingwa buri munsi ya Ha 1 biremewe\nKu ya 24-02-2021 saa 13:33:42\nUbutaka buhingwa, ubw’ubworozi n'ubw'amashyamba noneho bushobora gucibwamo ibice biri munsi ya Hegitari 1\nUbutaka bw’ubuhinzi, ubw’ubworozi n’amashyamba byari bibujijwe ko bucibwamo ibice bito biri munsi ya Hegitari 1 (Ha 1), ariko Inteko Rusange y’Umutwe w’Abadepite yemeje ishingiro ry’umushinga w’Itegeko rigenga ubutaka mu Rwanda yemeza ko iryo gabanya ryemewe.\nUbusanzwe Itegeko ry’ubutaka kuva mu 2013 ryateganyaga ko nta muturage wari wemerewe kugura cyangwa kugurisha ubutaka bugenewe ubuhinzi n’ubworozi butageze kuri hegitari imwe.\nByajyaga bigora abantu nk’abavukana mu kugabana iminani kuba bakwiyandikishaho ubutaka bwagenewe iyo mirimo ngo abe yagira icyangombwa cyabwo kimwanditseho ku giti cye kandi babuciyemo ibice batageza kuri ya Ha 1 kuri buri wese. Ibi bikaba byajyaga bitera imbogamizi yo kuba umuntu yabutangaho nk’ingwate mu gihe akeneye amafaranga muri banki.\nUbu rero uwo mushinga wemejwe, abaturage babyishimiye kuko mu micungire n’imikoreshereze y’ubutaka hari ingingo igaragaza ko kuri ubu kugabanya ubutaka mo ibice biri munsi ya Ha 1 byemewe.\nMinisitiri w’Ibidukikije, Dr. Mujawamariya Jeanne d’Arc yagize ati: “Igabanya ry’ubutaka bw’ubuhinzi, ubw’ubworozi n’amashyamba ryari ribujijwe iyo iryo gabanya rituma ubutaka busigaye bugira ubuso buri munsi ya hegitari imwe, uyu mushinga w’itegeko uteganya ko iri gabanya ryemewe.”\nMuri uyu mushinga w’itegeko rigenga ubutaka mu Rwanda hanagaragaramo impinduka ku bijyanye n’igihe cy’ubukode burambye bw’ubutaka.\nMinisitiri w’Ibidukikije, Dr. Mujawamariya Jeanne d’Arc\nInteko Rusange y’Umutwe w’Abadepite yemeje ishingiro ry’umushinga w’Itegeko rigenga ubutaka mu Rwanda, riteganya impinduka ku myaka y’ubukode burambye kuko iziyongera ikaba 99 ivuye kuri 20 yatangwaga ku butaka bwagenewe guturamo cyangwa 30 ku butaka bwagenewe ibikorwa by’inganda.\nKuri iyi ngingo, Minisitiri w’Ibidukikije, Dr. Mujawamariya yagize ati “Iziyongera ibe 99 ivuye kuri 20 yatangwaga ku butaka bwagenewe guturaho cyangwa 30 ku butaka bwagenewe ibikorwa by’inganda.”\nIzindi mpinduka zijyanye n’imicungire y’ubutaka bwa Leta, ikoreshwa ry’ikoranabuhanga muri serivise z’ubutaka, n’ibindi.\nKu birebana n’imicungire y’ubutaka bwa Leta, ingamba zigiye gukazwa mu kubucunga ndetse no kububyaza umusaruro bitandukanye n’uko byakorwaga.\nIkoranabuhanga mu gutanga serivisi z’ubutaka hirindwa gukoreshwa impapuro, ni igikorwa cyatangiye kandi cyorohereza abakeneye serivise kuzihabwa bidasabye gukora ingendo no gutakaza umwanya n’amafaranga.\nIkindi ni uko gutakaza ubutaka nabyo ntibizongera kujya mu nkiko kuko byatwaraga igihe, ibi bizajya bikorerwa ku mubitsi w’impapuro mpamo z’ubutaka ugiye guhabwa ububasha bwo gufata icyemezo ashingiye kuri raporo za komite z’ubutaka.\nDr. Mujawamariya yasobanuriye Abadepite ko ubutaka bwose bwa Leta habariwemo n’ubukoreshwa n’Inzego z’ibanze, buzajya bucungwa na Minisiteri ifite ubutaka mu nshingano, ikaba ari yo ibwandikwaho. Izindi nzego za Leta n’Inzego z’ibanze zemererwe kubukoresha aho kuba ubwazo nkuko byari bimeze.\nInteko Rusange y’Umutwe w’Abadepite yemeje ishingiro ry’umushinga w’Itegeko rigenga ubutaka mu Rwanda\n3 Comments on “Kugabanya ubutaka buhingwa buri munsi ya Ha 1 biremewe”\n24-02-2021 at 5:58:59 PM\nNdu nva ari sawa\n25-02-2021 at 2:41:32 AM\nByiza cyane,cong kunteko taxi,ariko muzaganire no kugiciro cyo guhererekanya icyangomwa (mutation)Hari benshi kibangamiye.\nAmafaranga ni menshi\n02-03-2021 at 12:00:34 PM\nMukomere none iyo ngingo ni iya kangahe general kugabanya ubwo butaka? Dusanzwe tuzi iya 30 yabibuzaga